Anno Domini millesimo quingentesimo septimo, in generali Capitulo, tempore Rogationum apud Cistercium celebrato, statuta et diffinita sunt quae sequuntur. ORATIONES 1.  Pro sanctissimo … *etc.* 2.  Praeterea pro serenissimo … *etc.* 3.  Insuper pro burgensibus … *etc.* 4.  Ceterum pro pace … *etc.* 5.  Demum pro felicis … *etc.* [DIFFINITIONES] GENERALES 6.  Cum totus Ordo noster … *etc.* necnon in summa 12854 libr., 2 solid., 2 denar. obol. turon pro resta computationum generalis Capituli … 7.  Cum personae religiosae divino cultui mancipatae ceteris a Domino in exemplum sunt positae, attendens generale Capitulum quod ceteri fideles ac plebei saeculares in diversis dioecesibus consistentes, ex approbata locorum consuetudine, devotionis gratia, in die festo beati Marci Evangelistae solent a carnibus abstinere, personis Ordinis universi per praesentem iniungit diffinitionem, quatinus de cetero, ne aliis transeat in scandalum, in his dioecesibus et provinciis in quibus saeculares compererint ab esu carnium abstinere, moribus inhabitantium pro tempore, charitatis gratia, se conformantes ab esu carnium in monasteriis et alibi deinceps irrefragabiliter abstineant ipsa die. 8.  Manutenentiae … *etc. ut anno* 1506, n° 10. 9.  Quia propter multiplicitatem, varietatem et difficultatem diversorum negotiorum… *etc. ut in anno* 1506, *n°  30. 10.  Generale Capitulum diffinitiones praecedentibus annis in hac parte editas insequendo, et eas innovando et approbando, diffinit et decernit, quod omnes et singuli qui de cetero abbates ipsius Ordinis praeficientur, personaliter in sequenti Capitulo generali comparere, aut nuntium pro se mittere cum decreto suae promotionis ipsi Capitulo exhibendo teneantur, alioquin donec id fecerint, duplum quottae suae contributionis solvere tenebuntur, omnibus et singulis earumdem contributionum collectoribus et commissariis committendo, quatinus de hiis qui in hac parte vitiosi fuerint et negligentes, se informent, et eosdem ad ipsius dupli contributionis solutionem compellant per censuras Ordinis, in plenaria ipsius potestate. 11.  Generale Capitulum omnes et singulos abbates, qui ad praesens Capitulum personaliter venire non potuerunt, nec pro se miserunt, qui tamen quottam subsidii et contributiones sibi impositas solverunt, de gratia speciali excusat et supportat a comparitione personali pro hac vice dumtaxat. 12.  Animarum saluti monasteriorumque utilitati providere cupiens Capitulum generale, attentis temporum malitiis, variisque multiplicibus periculis, Ordinis electionibus ac provisionibus dietim, proh dolor ! emergentibus, dominis abbatibus de Firmitate, de Pontigniaco, de Claravalle et de Morimundo facultatem confert et auctoritatem omnes et singulas Ordinis personas sibi immediate subiectas pro conscentiarum [conscientiarum] serenitate ab omnibus et singulis casibus, sententiis et censuris ipsi Capitulo generali reservatis, dum subiecta sibi immediate visitaverint monasteria, absolvendi. Ipsis insuper dominis quatuor primis abbatibus ac ceteris omnibus et singulis patribus abbatibus Ordinis universi, de gratia speciali, idem Capitulum per praesentem diffinitionem futuris perpetuis temporibus duraturam concedit potestatem et plenariam facultatem omnes et singulas ipsius Ordinis sexus utriusque personas sibi immediate subiectas, pro validandis ac tutius celebrandis futuris electionibus, monasteriorum provisionibus, secludendisque processuum anfractibus, item ad huiusmodi electionis et provisionis actum procedere voluerint, et eorum commissarii ab omni inhabilitatis et infamiae nota per eas et earum quamlibet quovismodo contracta, ad praefatum electionis activae dumtaxat rite celebrandum relevandi, cum eisdem quoque misericorditer dispensandi. 13.  Attenta per generale Capitulum moderna Ordinis paupertate, ac pro ipsius maiori supportatione ordinatur, quod abbatibus qui eiusdem Capituli de cetero notarii constituentur, quottae contributionum sibi suisque monasteriis imponendarum, praetextu huiusmodi notariatus officii, minime relaxabuntur. Attamen eorum laborem praecedente competenti expeditionum taxatione debite recognoscentur, proviso tamen quod notarii abbates hoc anno deputati suorum consideratione laborum quos in expediendis praedicti Capituli negotiis assumpserunt, a contributione in eodem praesenti Capitulo imposita, quantum eos suaque monasteria concernit quitti et absoluti remanebunt. 14.  Cum ob multiplicitatem ac varietatem causarum Ordinis, gravitatemque ac difficultatem materiarum in Curia romana totius Ordinis nomine per abbatem Caroliloci, s. th. pr., et eius collegam, abbatem scilicet de Cheminione ad hoc per generale Capitulum deputatos, secundum ipsius ordinationem, instructionem et memorialia prosequendas legationis huiusmodi negotium in praesenti Capitulo minime valuerit terminari, omnimoda eius dispositio, conclusio et expeditio ad 21 diem mensis septembris proxime futuri Divione vel in Cistercio remittit Capitulum memoratum per Rmum D. N. Cisterciensem, dominosque quatuor primos, aliosque Ordinis abbates, quos ad hoc vocandos decreverit idem Rmus terminandum, qui omnes ad praefatam diem una cum notariis Ordinis, abbatem videlicet de Signiaco et abbatem de Bullione, qui loco praefati de Cheminione, praestito iuramento in talibus assueto, notarius est ordinatus, comparere propterea personaliter tenebuntur. [DIFFINITIONES] SPECIALES 15.  Visis matureque pensatis litteris generali Capitulo pro parte abbatum monasteriorum Ordinis in marchisatu Brandeburgensi situatorum, sub eorum sigillis transmissis, fratrum videlicet Petri de Lenyn, Benedicti de Czenna, Ioannis de Colbatz Lucae de Novacella, Petri de Paradiso, Antonii de Nemore, Mariae Ioannis de Chorin Arnoldi de Coeli porta, Ioannis de Loco coeli, ceterorumque circumvicinorum monasteriorum abbatum, quibus ex causis per eos in eisdem narratis, licentiam sibi conferri, collegium unum in civitate Francfordensi iam in fundamentis erectum, quo Ordinis nostri fratres in artium et theologiae facultatibus studere possent ac proficere, perficiendi, ipsumque collegium privilegiis et libertatibus Parisiensis ceterisque generalibus studiis et collegiis collatis per idem Capitulum muniri poscebant et requirebant. Visis insuper aliis etiam patentibus litteris ex adverso eidem generali Capitulo pro parte undecim abbatum in Misnia atque Thuringia existentium porrectis, quibus pluribus ex causis per eos enarratis, praefati novi collegii in Francfordia super Oderam fluvium concessionem et constructionem, quam sibi suisque successoribus et eorum monasteriis ceterisque collegiis Ordinis in illis partibus ab antiquo fundatis, plurimum nocivam asserebant, sub censuris Ordinis prohiberi ac praepediri supplicabant. Attentis finaliter praefatarum partium discrepationibus Ordinisque privilegiis ac statutis dudum super generalibus nostrae religionis gimnasiis ac studiis hactemus [hactenus] inconcusse observatis, idem generale Capitulum neutri partium praeiudicare cupiens, domino abbati de Morimundo eiusdem Capituli in partibus illis ceterisque circumvicinis commissario ac reformatore generali, committit et iniungit, quatinus de et super praemissis omnibus et singulis in eisdem litteris contentis, eorumque dependentiis, evocatis secum et assumptis abbatibus de Ebraco, de Fonte salutis, de Sconavia, de Lankeim et de Bildehausen, et aliis quos vocare decreverit, fideliter et diligenter vocatis vocandis, et auditis audiendis, personarum acceptione remota, se informet, et secundum quod super hiis omnibus invenerit et agnoverit, cum praedictorum patrum deliberatione, faciat, terminet et disponat praefatum collegium novum, prohibendo aut permittendo, ipsumque negotium, si fieri possit, totaliter terminando, in plenaria Ordinis potestate ; sin autem, sequenti Capitulo generali in scriptis referre satagat. Quo facto, idem Capitulum in praemissis, uti ratio suadebit et aequitas providebit, ordinabit. Interim vero praefatis abbatibus de marchionatu Brandeburgensi praecipit, quatinus ab omnibus praefati collegii structuris et aedificiis penitus supersedeant et abstineant, scolaresque suos ad collegia Ordinis assueta mittant et continuent, donec aliter per eumdem dominum de Morimundo, praevia causae cognitione, fuerit determinatum. 16.  Audita per generale Capitulum gravi querimonia fratris Nicolai, abbatis Signiaci, Remensis dioecesis, super eo quod cum idem Signiacense monasterium more plurimorum aliorum Ordinis sexus utriusque monasteriorum, diversis in partibus fundatorum, primaevam regulae sancti Benedicti quoad abstinentiam esus carnium traditionem, utpote Deo gratam, monachis aptam et utilem, sanctisque canonibus conformem, per annos quadraginta quatuor retinuisset, fratesque [fratresque] inibi Domino famulantes hac vivendi forma hactenus perstitissent, nihilominus modernus abbas Igniacensis dicti loci superior immediatus, in mense ianuario nuper elapso idem monasterium Signiacense paterna visitando auctoritate, formam ipsam vivendi moribus utentium tamdiu approbatam, praepropere praetermisso iuris ordine, matura patrum deliberatione, uti dixit, et de facto per cartam inibi suo sub sigillo confectam, ac praesenti generali Capitulo per eumdem conquaerentem realiter exhibitam, scripsit et asseruit, penitus abolevit, immutavit et destruxit, iniungens de cetero fratribus eiusdem loci more aliorum circumvicinorum monasteriorum carnes ministrari, ne, quod absurdum videtur, ipsis pro diversitate observationis gravamen aliquod, uti dicebat, a domini legati commissis reformatoribus inferretur. Quod quidem in grave animarum detrimentum, monasterii gravamen, perniciosumque exemplum vergebat. Super quibus omnibus habita patrum collatione ac deliberatione diligenti, attentis Ordinis institutis aliisque in hac parte considerandis, idem Capitulum praefatam visitationis cartam praesenti diffinitioni alligatam, quoad huiusmodi commutationis et innovationis articulum, ordinationem ac iniunctionem per dictum de Igniaco super carnium administratione factam, tamquam sine patrum iussu aut ordinatione praesumptam cassat, revocat et annullat, monasterium ipsum in pristinum statum reducendo et relinquendo. Et nihilominus animarum saluti providere cupiens idem Capitulum, cum coacta Deus non requirat servitia, abbati de Ellancio committit, quatinus ad idem monasterium de Signiaco personaliter quamprimum poterit accedat, praesentemque diffinitionem publicet et exsequatur ; singulorum insuper fratrum vota, mentes ac etiam corporum qualitates scistitetur [sciscitetur], consideret et inquirat. Et si id eorum saluti expediens et necessarium compererit, ipsis eiusdem Capituli auctoritate, ut de cetero, more aliorum Ordinis monasteriorum, *Benedictinam*, et alia Ordinis privilegia et indulta insequentium, carnibus vesci possint in posterum permittat, nullum vero cogat, quibuscumque Signiaci fratribus et eorum cuilibet mandat et praecipit idem Capitulum, quatinus eidem de Ellancio in hac parte devote pareant et obediant. 17.  Cum frater Delphinus Torloyn monasterii de Nigrolacu professus ac in abbatem eiusdem monasterii, uti asserebat, per loci ipsius fratres electus, omne ius quod in eadem abbatiali dignitate praetendebat in favorem et utilitatem… protonotarii de Maulpas, spretis Ordinis privilegiis, institutisque et personis realiter et cum effectu cesserit et transtulerit, uti praesenti Capitulo tum legitimis documentis tum etiam fide dignorum attestationibus, et quod maius est, ipsius fratris Delphini super hoc in diffinitorio plenius auditi et interrogati propria confessione et declaratione sufficienter constitit et constat. Hinc est quod generale Capitulum, praemissis attentis atque visis, quae in maximum vergunt praefati monasterii ac ipsius Ordinis detrimentum perniciosumque ceteris exemplum, praefatum fratrem Delphinum, suis exigentibus huiusmodi culpis et excessibus, in ipso diffinitorio, matura patrum deliberatione, per praesentem diffinitivam sententiam excommunicatum declaravit et declarat, ac etiam inhabilem ad quodcumque beneficium et officium in Ordine quomodolibet in futurum assequendum. Quodque in praesenti Cisterciensi monasterio per annum integrum in carceribus detrudetur, omni sexta feria pane sustentatus et aqua. Ante cuius quidem carceris intrusionem, in Capitulo Cisterciensi in omnium dominorum Diffinitorum ceterorumque abbatum et monachorum praesentia, ad posterorum memoriam et aliorum terrorem, ne similia, quod absit, attentent, regularem suscipiat disciplinam. Et nihilominus cum exempli praesentia nos praecavere moneat in futurum, omnibus et singulis abbatibus, abbatissis et monachis ceterisque eiusdem Ordinis personis regularibus idem generale Capitulum sub eisdem poenis, videlicet excommunicationis latae sententiae, et inhabilitatis ad quaecumque officia, dignitates, et administrationes Ordinis, ne de cetero quomodolibet ipsius nostrae religionis dignitatem, officium seu administrationem in favorem cuiuscumque saecularis alteriusve religionis personae cedere aut transferre praesumant. Universis patribus abbatibus, commissariis et visitatoribus praesentem diffinitionem insinuent et publicent, ne quis de ignorantia se valeat excusare. 18.  Attentis apostasiis, furtis, maleficiis, criminibus, insolentiis, irregularitatibus et vitiis per fratrem Hugonem … de Valle dulci professum, in grave Ordinis scandalum suae salutis detrimentum, nimia mentis obstinatione et obduratione perpetratis et hactenus continuatis, generale Capitulum cupiens tantis malis et insolentiis, ne deterius pulullent [pullulent], finem imponere, praedictum fratrem suis exigentibus demeritis et culpis, matura deliberatione, ad carceres perpetuos in praesenti monasterio Cisterciensi, vel alio per Rmum D. Cistercii eligendo et nominando, subeundos expensis sui monasterii condemnavit et condemnat. Abbatibus vel abbati ad quos vel quem praefatum fratrem transmitti contigerit, praecipiens, quatinus eum recipiant et tute custodiant, monasterii praedicti de Valle dulci expensis. TRACTATUUM CONFIRMATIONES 19.  Abbatibus de Tribus fontibus et de Cheminione coniunctim committitur, quatinus diligenti inquisitione facta de contentis in supplicatione contra abbatissam et conventum Sancti Iacobi prope Vitriacum, praesenti Capitulo generali porrectam, cui praesens diffinitio annectitur, si res veritati innititur, supplicantes eiusdem Capituli auctoritate ad contractus in eadem supplicatione mentionati cassationem, via iuris prosequendam, attento gravi monasterii praedicti detrimento compellant ; et nihilominus cum eisdem super praestito iuramento in eodem contractu expresso, eadem auctoritate dispensent. 20.  Visis supplicationibus, extractis, appointuamentis et documentis generali Capitulo pro parte abbatis et conventus de Vallibus Sernay porrectis, ac praesenti diffinitioni alligatis, abbatibus de Frigidomonte et de Caroliloco, s. th. pr., et de Regalimonte committit generale Capitulum, quatinus de et super praemissis omnibus et singulis in eisdem supplicationibus plenius specificatis et eorum dependentiis, vocatis vocandis et visis videndis, ipsi tres, aut eorum duo, fideliter et diligenter se informent, et praefatis de Vallibus Sernay iuxta iuris et rationis exigentiam, partium acceptione remota, adhibito iurisperitorum consilio, negotium debite terminent et breve partibus ministrent iustitiae complementum. 21.  Generale Capitulum visa supplicatione abbatis et conventus de Gratia Dei, Bisuntinensis dioecesis, asserentium certos parvos parvique valoris redditus annuos in ipsa civitate Bisuntina, a se remota, suumque monasterium annuatim debere percipere, quorum quidem reddituum ac censuum perceptio ac collectio adeo difficilis est et sumptuosa, quod saepenumero expensa superat ipsam receptam, peneque eis suoque monasterio redduntur inutiles, implorantes propterea ipsos redditus pro maiori ipsius monasterii utilitate distrahendi ac vendendi, et ipsius venditionis summam in alios sibi proximiores redditus convertendi, licentiam sibi de gratia speciali conferre. Abbati igitur de Charitate, dicti loci superiori ac patri abbati, committit idem Capitulum, quatinus de et super praemissis fideliter ac diligenter se informet, et si praefatos census et redditus praedicto monasterio minus fructuosos compererit, ipsis supplicantibus eosdem redditus et census Bisuntinenses distrahendi, et venditionis summam inde provenientem in alios sibi suoque monasterio proximiores ac utiliores convertendi licentiam eis conferat, et emptionem huiusmodi tamen laudet, approbet et ratificet, in plenaria Ordinis potestate. 22.  Visa et matura deliberatione pensata supplicatione abbatis Vallis sanctae, Aptensis dioecesis, committitur abbatibus de Sinaqua et de Leoncello et cuilibet ipsorum, quatinus se diligenter ac debite informent super quodam contractu facto et inito inter abbatem et conventum dicti monasterii de Valle sancta ex una, et honestos viros Vitalem Valeta, parrochiae [parochiae] de Mesliaco, Vivariensis dioecesis, Dionisium Blanquicastri de Heuris, Vabrensis dioecesis, et alios plures in dicto tractatu, cui haec praesens diffinitio annectitur, nominatos, partibus ex altera, ex causis et sub conditione et modificationibus in eodem peramplius contentis et specificate, et si eumdem tractatum utilem, *etc.* 23.  Domino abbati de Morimundo abbatique de Bellavalle coniunctim committit praesens generale Capitulum, quatinus de et super contractu ac transactione inter abbatem et conventum de Lococrescenti ex una parte, et virum nobilem dominum Ioannem Dalerjoye parte ex altera, factis et initis, prout in litteris sub sigillo officialis curiae Bisuntinensis desuper confectis, praesentique diffinitioni annexis, seriose continetur, fideliter ac diligenter, vocatis evocandis, se informent, et si praefatum contractum, *etc.* 24.  Tractatum factum et initum per abbates et conventus monasteriorum de Monasteriis in Argona et de Cheminione praesenti Capitulo suis sub signis manualibus, una cum signatura abbatis de Tribus fontibus, eorumdem patris abbatis immediati, exhibitum praesenti diffinitioni de verbo ad verbum et de consensu praedictorum de Monasteriis et de Cheminione abbatum, idem generale Capitulum confirmat, ratificat et approbat. Tenor sequitur de verbo ad verbum in hunc modum. Nous frère Pierre Marlast, etc… Et in fine sic signatum. Datum, etc. 25.  Salutarem sanctamque reformationem et clausuram in monasterio monialium de Honore B. M., alias Flines, abbati et monasterio Claraevallis immediate subiecto, per abbatem de Nizella et fratrem Guillermum de Bruxella, eiusdem monasterii de Flines patrem confessorem, dicti abbatis Claraevallis in hac parte commissarios, Dei cooperante gratia hoc anno praesenti introductam, et ab abbatissa et toto conventu dicti loci solemniter voluntarieque susceptam et acceptatam, praesens generale Capitulum ad futuram rei memoriam approbat, ratificat, confirmat, et perpetuat per praesentes in plenaria Ordinis potestate. Ut autem ipsa sancta reformatio et clausura ad Dei omnipotentis honorem, sacrae nostrae religionis commendationem, animarum salutem, et populi christiani aedificationem, in eodem monasterio perpetuis futuris temporibus vigeat, continuetur ac perseveret, praefatum generale Capitulum dicto abbati Claraevallis, suisque successoribus committendo mandat, quatinus tam per se quam per deputatos et commissarios suos efficaciter intendat, studeat et procuret ipsam sanctam reformationem et clausuram semper ac perpetuo ibidem debite observari, personas eiusdem monasterii ad illius observationem omnibus appellationibus ac exceptionibus postpositis per censuras Ordinis compellendo. Quia tamen ad dicti generalis Capituli pervenit audientiam plerasque eiusdem monasterii personas simoniae vitio in receptione et ingressu monialium ad probationem et professionem implicari, indeque conscientiam sibi scrupulosam formare, misericorditer agere volens idem generale Capitulum, cum eisdem praesentium tenore, dispensando dat auctoritatem praefato confessori omnes et singulas eiusdem monasterii personas dicti criminis simoniae, ac aliis quibuscumque casibus generali Capitulo reservatis irretitas in foro conscientiae cum poenitentiae salutaris iniunctione absolvendi. Praeterea cum eisdem super praemisso vitio rehabilitatione opus habentibus, dum sic ut praemittitur, absolutae fuerint, ipsum generale Capitulum dispensat, easque rehabilitat, ut non obstante praemisso vitio simoniae, ad omnes gradus, voces, actus, officia et beneficia, abbatiali etiam dignitate de gratia speciali inclusa, possint ac valeant promoveri, hoc tamen ante omnia proviso quod dicta sancta reformatio at clausura, sicut praemittitur, iuxta Ordinis statuta, omnibus diebus manuteneatur ac integraliter in perpetuum observetur, in plenaria praefati Capituli et Ordinis potestate. COMMISSIONES 26.  Visis supplicatione, diffinitione et aliis munimentis generali Capitulo pro parte fratris Ludovici Prenerauldi, ius in abbatiali dignitate de Nigrolacu praetendentis, exhibitis et porrectis, attentisque rationibus et causis in eadem specificatis, generale Capitulum abbatibus de Pontigniaco, de Rigniaco, de Fonte Ioannis et de Quinciaco, quos certis ex causis rationabilibus ad omnimodam praecedentis diffinitionis praesenti affixae executionem, loco aliorum abbatum in eadem nominatorum, qui ex causis in ipsa supplicatione narratis id exsequi minime potuerunt, substituit et subrogat, committit et praecipit, quatinus causam ipsam inter praedictum supplicantem ex una, et fratrem Delphinum Torloyn, seu alium quemcumque vice eius contendentem, partibus ex altera, ratione praefatae dignitatis abbatialis de Nigrolacu motam, in quacumque sit instantia, iuxta formam et tenorem huiusmodi praecedentis diffinitionis audiant, et iuridice diffiniant, aut ipsi monasterio de novo provideant in plenaria Ordinis potestate, hac adiecta conditione quod alter eorum ad ipsius causae introductionem, informationem ac preparationem vice omnium procedere valeat, ad decisionem vero ac finalem ipsius terminationem duo saltem vel ipsi omnes conveniant et eam terminent. 27.  Visa supplicatione generali Capitulo pro parte R. P. D. Ludovici, episcopi Vabrensis, monasterii de Grandisilva commendatarii, contra quosdam fratres ipsius monasterii professos, quos in multis accusat, gratiose porrecta, auditaque praefatorum fratrum excusatione multiplici, abbatibus de Candelio et de Ardorello, de consensu partium electis, committit et praecipit idem Capitulum, quatinus de et super contentis in earumdem partium supplicationibus, articulis et documentis, datis et dandis, earumque querimoniis, causis et querelis ac dependentibus earumdem, ipsi coniunctim quoties requisiti fuerint, fideliter ac diligenter, semota personarum acceptione, se informent, et iuxta casuum exigentiam, auditis audiendis, matura deliberatione praevia, adhibito, si opus sit, iurisperitorum consilio, corrigant, puniant aut absolvant, et uti aequitas suadebit per omnia faciant, partibusque ministrent iustitiae complementum, in plenaria Ordinis potestate. De his vero quae fecerint in hac parte, proximum generale Capitulum certificare tenebuntur. Omnibus autem dicti monasterii Grandisilvae [Grandissilvae] personis mandat Capitulum memoratum, quatinus praefatis abbatibus commissariis devote pareant et humiliter obediant. 28.  Visis mature per generale Capitulum pensatis supplicatione et instrumento praesentibus affixis eidem Capitulo pro parte fratris Iacobi de Debesia, abbatis de Elnis, in dioecesi Tolosana, porrectis, auditisque gravibus querimoniis super controversiis, iurgiis ac ceteris gravaminibus et impedimentis ipsi proviso abbati, praetermisso iuris ordine, spretisque ipsius Ordinis institutis, per fratrem Ioannem Teurada mediis obliquis et exquisitis multipliciter illatis, idem Capitulum tantis abusibus obviare et male praesumpta cupiens resecare, abbatibus de Gimondo et de Calercio et de Villalonga, et duobus eorum coniunctim committit, praecipit et iniungit quatinus partibus coram se evocatis, de praemissis omnibus et singulis, electione, confirmatione, appellatione, abusivoque processu, partiumque titulis et documentis, fideliter ac diligenter, semota partium acceptione, se informent, et rerum veritate cognita, super his omnibus et eorum dependentiis breve ac finale partibus ministrent iustitiae complementum, in plenaria totius Ordinis et Capituli generalis potestate. Testes vero Ordini subiectos, per censuras Ordinis compellant veritati testimonium perhibere, universis ipsius Ordinis personis regularibus praecipiendo, quatinus praefatis abbatibus et eorum duobus, ut praefertur, in hac parte incunctanter pareant et devote obediant. 29.  Licet frater Ioannes Trousseaul, monasterii de Buxeria Andegavensi electus, ad instantiam promotoris causarum Ordinis ad secundam diem praesentis Capituli generalis, uti legitime constitit, ad obiicienda responsurus citatus extiterit, auditis tamen nuntii per eum transmissi excusationibus et causis pro parte ipsius allegatis, praesens Capitulum uti rationabiles acceptat, eumdem Trousseaul ab huiusmodi citationis elapsae praetensis causis prosecutione ulteriori favorabiliter supportat et excusat hac vice, proviso tamen quod in proximo sequenti Capitulo comparebit, et suae electionis decretum exhibebit. 30.  Attenta supplicatione fratris Bernardi Chauson, monachi Grandissilvae, asserentis, quod in ipso monasterio iam tunc commendato, post annum probationis votum regulare emisit et habitum Ordinis assumpsit per manus cuiusdam abbatis Ordinis sancti Benedicti, tunc vicarii eiusdem commendatarii, propter quod iuxta Ordinis statuta formidat inhabilitatis maculam contraxisse, benignam ipsius Capituli gratiam requirendo, attentis quod praefati Ordinis privilegia insequendo professionem regularem iuxta ipsius Ordinis indulta in manibus domini Claraevallis, praefati monasterii commendati superioris immediati, ad quem omnimoda spiritualis iurisdictio eiusdem monasterii Grandissilvae ex indulto apostolico dignoscitur pertinere regulariter emittendi, idem Capitulum praefatum fratrem Bernardum ab omni inhabilitatis aut infamiae nota per eum praemissorum occasione contracta, relevando, ipsumque ad omnes ipsius Ordinis actus legitimos rehabilitando, licentiam sibi confert et facultatem professionem huiusmodi in manibus praefati domini Claraevallis superioris immediati, in forma Ordinis assueta, emittendi. 31.  Abbati de Caroliloco, s. th. pr., abbatique de Cheminione collegae suo, generale Capitulum pro privilegiorum, libertatum, aliorumque negotiorum Ordinis prosecutione et confirmatione impetranda, aliisque eiusdem Ordinis negotiis in Curia romana pertractandis, secundum articulos per idem Capitulum confectos et eisdem traditos, legationis officium ad S. D. N. Papam, suscepto prius ab eis fidelitatis iuramento in talibus assueto, committit et iniungit cum potestate visitandi et reformandi omnia utriusque sexus Ordinis monasteria et loca in tota Italia et locis circumstantibus situata, in plenaria Ordinis potestate. 32.  Abbati de Vetericella praesens generale Capitulum committit, mandat et praecipit, quatinus pendente litigio inter abbates monasteriorum Ordinis in marchionatu Brandeburgensi ex una, et abbates monasteriorum in Misnia atque Thuringia existentium partibus ex altera, ratione constructionis et erectionis seu ex adverso deiectionis cuiusdam novi collegii in civitate Francfordensi suborto, et donec partibus auditis praevia causae decisione per R. D. abbatem Morimundi ad hoc deputandum, si per eum posset terminari, sin alias per idem Capitulum matura fuerit decisione conclusum et penitus terminatum, ipse de Vetericella, eiusdem Capituli auctoritate per censuras Ordinis et alias iuris vias abbates omnes praefati marchionatus Brandeburgensis compellat et astringat ad mittendum scolares suos ad collegia Ordinis assueta ut antea, in plenaria Ordinis potestate. 33.  Abbatis et conventus de Longovado, Lingonensis dioecesis, supplicationi condescendens Capitulum generale, attentis piis affectibus, quibus erga eos et suum monasterium plurimum affici dignoscuntur vir honestus Guillermus Yvernois et devota consors eius Ysabella, missas, vigilias ac cetera pietatis et devotionis suffragia eisdem coniugibus per praedictos de Longovado, secundum formam et tenorem litterarum suarum suis sigillis confectarum, quibus praesens diffinitio est annexa, et ex causis in eisdem enarratis gratiose concessas, concessa et oblata consentit, approbat et ratificat, in plenaria Ordinis potestate. DISPENSATIO 34.  Visis attenteque consideratis litteris regiis pro parte prioris et conventus de Fulcardimonte, Rothomagensis dioecesis, nuper oblatis super rescisione [rescissione] et cassatione plurium contractuum inter certos contendentes et ius in dignitate abbatiali ipsius monasterii diutino tempore litigiose praetendentes ex una, et alios plures particulares partibus ex altera, de et super certis ipsius monasterii rebus et bonis in eisdem litteris specificatis et contentis, in ipsius monasterii praeiudicium initis et passatis, attentaque supplicatione eorumdem fratrum praefatis litteris ac praesenti diffinitioni alligata, praesens generale Capitulum animarum saluti et monasterii indemnitati providere cupiens, cum praedictis fratribus et eorum quolibet a fide et iuramentis per eos super contractibus anteditis [antedictis] praestitis et exhibitis benigne dispensat, et eos ab eisdem misericorditer relevat et absolvit, in plenaria Ordinis potestate, eisdem fatribus [fratribus] praecipiendo, quatinus huiusmodi tractatuum cassationem et revocationem diligenter ac iuridice prosequantur. 35.  Supplicationi abbatis et conventus de Moris condescendens Capitulum generale abbatibus de Regalimonte, de Ripatorio et de Longovado, et eorum cuilibet committit, quatinus de et super contractu inter praefatos supplicantes ex una parte, et Ioannem Doussot iuniorem, et Perretam eius uxorem de Charrena, parte ex altera, de terris, rebus, et ex causis, modis et conditionibus in eorumdem fratrum de Moris desuper passatis, inito et confecto fideliter ac diligenter vocatis vocandis se informent, aut eorum alter informet. Et si eumdem tractatum rationi consonum… *etc.* 36.  Remittitur abbas de Loco Dei in Ponthino supplicans, ad abbatem de Bonoportu, eidem committendo quatinus secum evocato procuratore monasterii monialium de Thesauro particulas receptae et expensae per eumdem supplicantem traditas et exhibitas, videat et examinet ; et quod inde debito calculi libramine compererit, proximo referat seu scripto remittat generali Capitulo. ELECTIONUM CONFIRMATIONES 37.  Electionem, promotionem et institutionem fratris Georgii Wankhauser, ad dignitatem abbatialem monasterii de Raytenhaslach, dioecesis Salzburgensis, via Spiritus Sancti, electi ac per abbatem de Salem, dicti loci patrem abbatem immediatum, rite et legitime, *etc.* supplendo. *etc.* 38.  Electionem, promotionem et institutionem fratris Emerany Dieur, ad dignitatem abbatialem Fontis regis, in dioecesi Augustensi, per abbatem de Salem, eiusdem monasterii patrem abbatem et superiorem immediatum, admissa prius spontanea fratris Heliae loci ipsius abbatis praedecessoris resignatione, via compromissi, legitime et rite factas, *etc.* supplendo, *etc.* 39.  Electionem, promotionem et institutionem fratris Yvonis Compaing ad dignitatem abbatialem monasterii de Pratea, in dioecesi Bituricensi, via Spiritus Sancti, per dicti monasterii fratres concorditer electi, et per abbatem de Rigniaco, domini Claraevallis, praefati monasterii patris abbatis immediati, commissarium, rite et legitime, *etc.* supplendo, *etc.* 40.  Confirmatum est decretum promotionis et institutionis fratris Rogerii de Hocagnes ad abbatialem dignitatem monasterii de Loco Dei in Pontino, per dominum de Bonoportu, Rmi D. N. Cistercii commissarium, factarum. REHABILITATIONES 41.  Sicut insolentes impoenitentes non permittit iustitiae rigor, ita et a vitiis resipiscentes pia mater charitas iudicat amplexibus admittendos. Licet itaque dudum frater Ioannes Adenet, monasterii de Bullencuria professus, suadente humani generis inimico, suae professionis immemor contra stabilitatis votum ab eodem monasterio illicentiatus egrediens per menses aliquot vagabundus et insolens in saeculo apostatavit, habitu tamen regulari retento perstiterit, propter quod secundum Ordinis instituta inhabilitatis et infamiae notam dignoscitur incurrisse. Attamen quia, uti veridica sui abbatis relatione compertum est, idem frater motu proprio, Deo se vocante, ad ipsum regrediens monasterium, iniunctam sibi pro casus exigentia poenitentiam humiliter ac sponte peregit, idem Capitulum praefati abbatis supplicationi condescendens, eumdem fratrem Ioannem ab huiusmodi infamiae et inhabilitatis nota relevat, cum eodemque misericorditer dispensat, ut praemissis non obstantibus ad omnes ipsius Ordinis actus legitimos, voces, gradus et officia, etiam abbatiali dignitate inclusa, si id promeruerit in posterum, et suorum intervenerit assensus superiorum, promoveri valeat et assumi. 42.  Ad idem, pro fratre Guillemo [Guillelmo] de Pinu, monasterii de Grandisilva professo, super apostasia per duos menses in saeculo persistendo, habitu regulari retento, rehabilitatur ad omnes Ordinis actus legitimos, etc. 43.  Ad idem, pro fratribus Ioanne Gut et Felice Hubert presbyteris, de proprietatis vitio convictis, et fratre Gaspare ex Kantzstat de lubricitate carnis convicto, monachis monasterii in Bebenhusen. 44.  Abbati de Bullione conceditur facultas rehabilitandi tres Ordinis personas, quarum duae sunt sibi professae et tertia ad eum ventura infra sex menses, proviso quod earum nomina quamcitius scripto declarabit Rmo D. Cistercii. 45.  Ad idem, pro fratribus Petro Caprum et Ioanne de Lebearde, qui tempore Iubilaei novissime elapsi limina apostolorum Petri et Pauli visitare cupientes, licentia ab abbate suo de Caricampo bis petita et non obtenta, monasterium ipsum sunt egressi. 46.  Ad idem, pro sorore Catherina de Villiers super continentiae voto per eam violato, puerperio inde secuto, de consensu suae abbatissae de Blandeis. CONTUMACES 47.  Quia, uti generali Capitulo legitime constitit… protonotarius de … monasterii de Albigniaco commendatarius, ad instantiam promotoris causarum citatus ad secundam diem praesentis generalis Capituli, eidem promotori super obiiciendis responsurus, sufficienter avocatus et expectatus minime comparuit, nec alium pro se misit, eapropter dictum generale Capitulum eumdem commendatarium ac protonotarium contumacem, rebellem et excommunicatum declarat et denuntiat, omnibus et singulis ipsius Ordinis regularibus personis super hoc requirendis praecipiendo, quatinus ipsum sic excommunicatum declarent, publicent et denuntient, in plenaria Ordinis potestate. CITATIONES 48.  Auditis per generale Capitulum gravibus delictis et excessibus per fratrem Ioannem Terrada in Ordinis praeiudicium, ac contra ipsius indulta multipliciter perpetratis, temporeque et loco peramplius declarandis, quae in maximum vergunt ipsius Ordinis detrimentum, idem Capitulum ex causis legitimis praefatum fratrem Ioannem Terrada personaliter citandum decrevit. Quo circa omnibus et singulis ipsius Ordinis regularibus personis in sacro presbyteratis ordine constitutis praecipit, alias vero nostro Ordini minime subiectas in iuris subsidium requirit, quatinus praefatum fratrem Ioannem Terrada, eiusdem Capituli auctoritate et ordinatione ad secundum diem proxime futuri generalis Capituli personaliter compariturum peremptorie citent, promotori causarum Ordinis ad obiicienda responsurum, uberiusque processurum, prout iuris fuerit et rationis. De his vero quae fecerint in praemissis, praefatum Capitulum certificare tenebuntur. 49.  Auditis per generale Capitulum nonnullis rationibus, accusationibus et querelis in abbates modernos de Valleclara et de Boheriis ac de Valle regis in diffinitiorio propositis, iniectis et ventilatis, tempore et loco competentibus peramplius declarandis, idem Capitulum praefatos de Valleclara et de Boheriis personaliter, praedictum vero de Valle regis peremptorie citandos esse decrevit. Quo circa omnibus et singulis eiusdem Ordinis personis regularibus in sacro presbyteratus ordine constitutis praecipit idem Capitulum, ceteros vero Ordini minime subiectos, *etc. ut supra*, cum intimatione, *etc.* IUDICES 50.  Attenta supplicatione Ioannis Le Verois, civis Remensis, visisque cedulis, litteris ac recognitionibus abbatis et officiariorum monasterii de Igniaco, praesertim computo per abbatem modernum de Villari postulato, tunc temporis de Igniaco, cum eodem Le Verois 12 iunii anni 1503 facto et per eum signato, praesens generale Capitulum abbatibus de Longoponte et de Valleclara, et eorum cuilibet committit et praecipit, quatinus vocatis vocandis, praefatos abbates et officiarios ad plenarie et integraliter ipsi Ioanni Le Verois creditori, de summis in eisdem cedulis seu computo contentis, satisfaciendum, astringant et compellant per censuras Ordinis, aliasque iuris et iustitiae vias, in plenaria Ordinis potestate. 51.  Ad idem, abbatibus de Caroliloco et de Regalimonte executoribus testamenti Catherinae viduae cuiusdam dicti Gelée, Parisiis dum viveret, commorantis. 52.  Ad idem, pro domino de Pontigniaco, abbatibus de Rigniaco, de Fonte Ioannis et de Quinciaco, et cuilibet eorum. 53.  Et generaliter omnibus Ordinis abbatibus iudices requirentibus conceduntur. SUFFRAGIA 54.  Pro generoso et praepotenti domino domino de Busseyo, eiusdem consorti ac liberis eorumdem. 55.  Ad idem, pro confratribus ecclesiae parrochialis [parochialis] Sancti Nicolai in Trecis civitate, ad instantiam domini Claraevallis et honorabilis viri Guillelmi Molé, civis Trecensis, ad triennium. 56.  Ad idem, pro universis Christi fidelibus manus adiutrices porrigentibus ad restaurationem ecclesiae monasterii de Loco Dei in Pontino, ad quinquennium. 57.  Ad idem, pro honesto viro magistro Matheo Chanane, mercatore apud Calvummontem commorante. 58.  Ad idem, pro magistro Matheo de Nobescourt, Noviomensis dioecesis, ad instantiam procuratoris monasterii de Valcellis. 59.  Ad idem, pro R. D. episcopo Atrebatensi, ad instantiam fratris Guillelmi de Bussoliis, monasterii monialium de Flinis prope Duacum. 60.  Ad idem, pro quinque consiliariis regiis in Parlamento Tolosano, ad instantiam sindici monasterii de Grandisilva. 61.  Ad idem, pro cancellario Bourboniensi et aliis quatuor officiariis Bourboniensibus, ad instantiam abbatis de Septem fontibus. 62.  Ad idem, pro Laurentio Hica et Philippo de La Ruelle, matre et uxore ac liberis eiusdem de La Ruelle, ad instantiam abbatis de Pinu. * * * 63.  Finaliter cum dominus episcopus Abrincensis, monasterii Savigniacensis contra Ordinis privilegia, uti Capitulo relatum est, in monasteriis filiationis Savigniacensis iuridictionem [iurisdictionem] et visitationem exercere vult, Capitulum materiam in summa per dominum Claraevallensem dicti loci patrem abbatem iuridice ac viriliter fore prosequendam, cuius expensis id fiat nondum conclusum est. 